钦定古今图书集成/明伦汇编/氏族典/第157卷 > 《廖用贤尚友录》 > 门达
## 钦定古今图书集成/明伦汇编/氏族典/第157卷 > 《廖用贤尚友录》 > 门达

按《明外史门达传》：“达，丰润人。袭父职为锦衣卫百户。
性机警沉騺。正统末，以指挥吕贵荐，进千户，理镇抚
司刑。久之，迁指挥佥事，坐累解职。景泰七年，复故官，
佐理卫事，兼镇抚理刑。天顺改元，与夺门功，进指挥
同知，旋进指挥副使，专任理刑，狱多平反，朝士翕然
称达贤。然是时英宗虑廷臣党比欲知外事，倚锦衣”
官校为耳目，由是逯、杲得大幸，达反为之用。杲本由
石亨、曹吉祥进讦，亨致死，复奏吉祥及其从子钦阴
事。五年七月，钦反，入杲第斩之，取其首以去。时达已
掌卫事，杲被杀，达以守卫功，进都指挥佥事。初，杲给
事达左右，及得志，恣甚。达怒，力逐之。杲旋复官，欲倾
达，达惴惴不敢纵。杲死，达势愈张。欲踵杲所为，益布
旗校于四方。告讦者日盛，中外重足。帝疾笃，达知东
宫局丞王纶必柄用，预为结纳。宪宗嗣位，纶败，达坐
调贵州都匀卫。甫行，言官交章论其罪。命逮还。群臣
廷鞫，论斩系狱，没其赀钜万。子序班升、从子千户清
及其党都指挥牛循等九人，谪戍、降调有差。后命贷
死，发广西南丹卫充军。卒。